b'\n_START_ARTICLE_\nOtakar \xc5\xa0ev\xc4\x8d\xc3\xadk\n_START_PARAGRAPH_\nOtakaras \xc5\xa0ev\xc4\x8dikas (\xc4\x8dek. Otakar \xc5\xa0ev\xc4\x8d\xc3\xadk, 1852\xc2\xa0m. kovo 22 d. Hora\xc5\xbediovic\xc4\x97, tuometin\xc4\x97 Austrija-Vengrija\xc2\xa0\xe2\x80\x93 1934\xc2\xa0m. sausio 18 d. Pisekas, \xc4\x8cekoslovakija)\xc2\xa0\xe2\x80\x93 \xc4\x8dek\xc5\xb3 smuikininkas ir pedagogas.\n_START_SECTION_\nBiografija\n_START_PARAGRAPH_\nGim\xc4\x97 ir augo ba\xc5\xbeny\xc4\x8dios chorved\xc5\xbeio \xc5\xa1eimoje. Mok\xc4\x97si gimnazijoje Prahoje, 1866\xe2\x80\x931870\xc2\xa0m. studijavo \xc5\xa1io miesto konservatorijos smuiko klas\xc4\x97je. Po baigimo, 1870\xe2\x80\x931873\xc2\xa0m., dirbo koncertmeisteriu Zalcburgo Mocarteum muzikos mokykloje, gyveno Vienoje ir Lenkijoje. Daug koncertavo kaip solistas, o taip pat ir su kitais muzikantais, tame tarpe su \xc5\xbeinomu belg\xc5\xb3 smuikininku Eug\xc3\xa8ne Ysa\xc3\xbfe. Susirg\xc4\x99s aki\xc5\xb3 liga koncertin\xc4\x99 veikl\xc4\x85 nutrauk\xc4\x97. V\xc4\x97liau persik\xc4\x97l\xc4\x97 \xc4\xaf Ukrain\xc4\x85, d\xc4\x97st\xc4\x97 tenyk\xc5\xa1t\xc4\x97se muzikos mokyklose: 1874\xe2\x80\x931875\xc2\xa0m. Charkove, 1875\xe2\x80\x931892 Kijeve._NEWLINE_Po to gr\xc4\xaf\xc5\xbeo \xc4\xaf Prah\xc4\x85, keturiolika met\xc5\xb3 d\xc4\x97st\xc4\x97 Konservatorijoje, nuo 1909\xc2\xa0m. devynis metus dirbo pedagogin\xc4\xaf darb\xc4\x85 Vienos Muzikos akademijoje. \xc4\xaesik\xc5\xabrus nepriklausomai \xc4\x8cekoslovakijai buvo pakviestas smuiko profesoriaus pareigoms \xc4\xaf Prahos konservatorij\xc4\x85. Tris kartus buvo kvie\xc4\x8diamas muzikinei pedagoginei veiklai \xc4\xaf JAV, darbavosi Bostone, \xc4\x8cikagoje ir Niujorke. Jau b\xc5\xabdamas garbingo 81 met\xc5\xb3 am\xc5\xbeiaus, ved\xc4\x97 auk\xc5\xa1tojo meistri\xc5\xa1kumo pamokas Did\xc5\xbeiojoje Britanijoje._NEWLINE_Otakaras \xc5\xa0ev\xc4\x8dikas \xc4\xafvardijamas kaip originalios smuiko pedagogikos k\xc5\xabr\xc4\x97jas, \xc4\x8dek\xc5\xb3 muzikin\xc4\x97s metodikos pradininkas. Jo XX a. pr. i\xc5\xa1leisti smuikinink\xc5\xb3 ruo\xc5\xa1imo vadov\xc4\x97liai iki \xc5\xa1iol tebelieka paklaus\xc5\xabs. Tarp profesoriaus mokini\xc5\xb3 yra tokie smuiko virtuozai kai Janas Kubelikas ir Jaroslavas Kocianas. O.\xc5\xa0ev\xc4\x8diko klas\xc4\x97je mok\xc4\x97si ir \xc5\xbeinomas JAV lietuvi\xc5\xb3 smuikininkas Antanas \xc5\xbdidanavi\xc4\x8dius (1881\xe2\x80\x931952).'